ORDE do 23 de febreiro de 2023 pola que se establecen os servizos mínimos que se prestarán durante a folga convocada pola Confederación Intersindical Galega (CIG) e pola Confederación Sindical de Comisións Obreiras (CC.OO.) na empresa Maitours, S.L.U., integrante da UTE concesionaria do servizo público de transporte regular de viaxeiros de uso xeral XG642, para os días 1, 8, 9, 15 a 17, 21 a 24 de marzo, e que será indefinida a partir do día 27 de marzo.
Consellería de Infraestruturas e Mobilidade — III. Outras disposicións — 28/02/2023

O exercicio da folga por parte dos traballadores para a lexítima defensa dos seus intereses é un dereito fundamental recoñecido pola Constitución no seu artigo 28.2. O seu respecto e protección resulta esencial para o correcto funcionamento dun estado democrático, en que se deben garantir todos os mecanismos de expresión da soberanía popular. Non obstante o anterior, o exercicio dese dereito debe cohonestarse co respecto ao resto dos dereitos constitucionalmente establecidos e coa garantía de acceso da comunidade aos servizos considerados esenciais.
No sector do transporte, os servizos que se prestan teñen un carácter esencial para a cidadanía en canto que supoñen unha ferramenta básica para o exercicio doutros dereitos, como son os de libre circulación dentro do territorio nacional (artigo 19 da Constitución), á educación (artigo 27) e ao traballo (artigo 35). Desta maneira, a garantía dunha mínima mobilidade da cidadanía durante a xornada de folga convértese nunha demanda do interese xeral que debe ser atendida pola Administración no ámbito das competencias que ten atribuídas.
O 16 de febreiro de 2023, o sindicato Confederación Intersindical Galega (CIG) comunicou a convocatoria, xunto co sindicato Confederación Sindical de Comisións Obreiras (CC.OO.), de folga para os días 1, 8, 9, 15 a 17, 21 a 24 de marzo, e que será indefinida a partir do día 27 de marzo, na empresa Maitours, S.L., integrante da UTE concesionaria do servizo público de transporte regular de viaxeiros de uso xeral XG642, metropolitano de Ferrol.
A indicada convocatoria afecta ao ámbito territorial do contrato XG642, metropolitano de Ferrol, os traballadores que prestan servizos para a indicada empresa e os seus lugares de traballo, no ámbito do contrato da concesión XG642.
No marco das competencias atribuídas á Consellería de Infraestruturas e Mobilidade no sector do transporte, cómpre distinguir:
A) Servizos públicos de transporte regular de uso xeral: está afectada pola folga a concesión de servizo público de transporte regular de viaxeiros por estrada de uso xeral XG642, metropolitano de Ferrol, da cal é concesionaria a UTE Ferrolbus, en que participa a empresa Maitours, S.L.U.
Dentro da regulación dos servizos mínimos do servizo público de transporte regular de uso xeral de viaxeiros/as por estrada diferéncianse, por unha banda, os servizos correspondentes ás expedicións integradas, nos cales existe unha reserva de praza a favor de escolares en aplicación da Lei 2/2017, do 8 de febreiro, de medidas fiscais, administrativas e de ordenación, e en que se establecen como servizos mínimos as expedicións cunha lonxitude superior a catro quilómetros.
Por outra banda, respecto do resto de expedicións non integradas, diferéncianse as de lonxitude inferior a vinte e cinco quilómetros, nas cales, nas franxas horarias da primeira e última hora do día, das 6.00 ás 9.00 horas e das 18.00 ás 21.00 horas, se establecen como servizos mínimos o cincuenta por cento das expedicións existentes, e as expedicións non integradas de lonxitude superior a vinte e cinco quilómetros, con orixe ou destino nalgunha das sete cidades, nas cales se mantén unha expedición de ida e outra de volta nos servizos con saída anterior ás 14.00 horas e posterior ás 18.00 horas.
Tendo en conta que a convocatoria se efectúa para diferentes días da semana e, finalmente, de xeito indefinido, e que a explotación dos servizos de transporte varía duns días a outros, no anexo desta orde establécese o calendario de servizos mínimos que se van prestar nos diferentes días da semana, distinguíndose entre os servizos para prestar os martes e xoves (MX); os luns, mércores e venres (LMcV); os sábados (S) e os domingos (D).
B) Servizos de transporte público regular de uso especial-escolares: o campo destes servizos resulta especialmente sensible, tanto por ser o transporte un mecanismo auxiliar para o exercicio dun dereito fundamental como é o da educación, como polas especiais exixencias que implica a protección aos menores.
Do mesmo xeito, a dispersión poboacional en Galicia determina que, diariamente, se teña que realizar unha significativa cantidade de desprazamentos para os cales non existe alternativa real de mobilidade, polo que o mantemento dos servizos de transporte público resulta fundamental.
Coa finalidade de ponderar a garantía do dereito esencial á folga dos traballadores e traballadoras, xunto coa garantía do igualmente elemental dereito de acceso ao sistema educativo, deberán manterse como esenciais os servizos de entrada aos centros desde as 7.30 ata as 10.30 horas, e os de saída desde as 13.30 ata as 19.00 horas, nos itinerarios de transporte escolar de estudantes de niveis de ensino obrigatorio cuxa lonxitude total sexa superior a 4 quilómetros.
C) Servizos regulares de uso especial para transporte de traballadores: co fin de garantir a chegada e a saída aos postos de traballo naqueles servizos de carácter interurbano en que a ausencia dunha previsión mínima crebaría toda posibilidade de acceso ao traballo, propóñense como mínimos todos os servizos nas expedicións anteriores ás 9.00 horas e posteriores ás 18.00 horas.
Convocado o Comité de Folga ao mantemento dunha xuntanza para analizar a proposta de servizos mínimos, esta tivo lugar o día 23 de febreiro de 2023 coa participación de representantes da Administración e das entidades sindicais convocantes, sen que se acadase a conformidade do Comité de Folga coa proposta de servizos mínimos presentada.
As circunstancias apuntadas, a garantía de dereitos vinculados coa mobilidade, como o acceso á educación, ao traballo e a propia liberdade de circulación, son as que levan a establecer os servizos mínimos concretados na presente orde, dirixidos a garantir a mínima prestación de servizos que posibilite o exercicio daqueles outros dereitos esenciais, compatibilizando así o contido esencial de todos os dereitos en conflito.
Na súa virtude, por proposta da Dirección Xeral de Mobilidade e oído o Comité de Folga,
Artigo único.
Servizos mínimos
Durante a folga convocada pola Confederación Intersindical Galega (CIG) e pola Confederación Sindical de Comisións Obreiras (CC.OO.) na empresa Maitours, S.L.U. para os días 1, 8, 9, 15 a 17, 21 a 24 de marzo, e que será indefinida a partir do día 27 de marzo de 2023, terán a consideración de servizos mínimos os seguintes:
1. Servizos públicos de transporte regular de uso xeral: os servizos que se relacionan no anexo desta orde, con referencia aos que atenda a dita empresa no ámbito da UTE concesionaria do servizo público de transporte regular de viaxeiros de uso xeral XG642, metropolitano de Ferrol.
2. Servizos de transporte público regular de uso especial-escolares: os servizos de entrada aos centros desde as 7.30 ata ás 10.30 horas, e os de saída desde as 13.30 ata ás 19.00 horas, nos itinerarios de transporte escolar de estudantes de niveis de ensino obrigatorio cuxa lonxitude total sexa superior a 4 quilómetros.
3. Servizos regulares de uso especial para o transporte de traballadores: todos os servizos nas expedicións anteriores ás 9.00 horas e posteriores ás 18.00 horas.
As empresas de transporte darán a máxima difusión dos servizos concretos que resulten afectados por esta orde ás persoas usuarias a través daqueles medios que permitan o seu coñecemento e, en todo caso, nos propios vehículos, con antelación ao inicio e durante a folga.
Disposición derradeira única.
Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 23 de febreiro de 2023